Foto: Index, Hina

SVEGA nekoliko sati prije nego što će vlada usvojiti Lex Agrokor, Branimir Bricelj iz investicijsko-bankarske tvrtke Altera poslao je u ime Grupe Borg mail s naslovom "Zakon o izvanrednoj upravi" te tekstom: "U prilogu je jutrošnja verzija (almost final)."

Uz uobičajene primatelje Antu Ramljaka i Tomislava Matića iz Texo Managementa, Tonćija Korunića iz InterCapitala, Borisa Šavorića i Branimira Žarkovića iz odvjetničkog ureda Šavorić i Partneri te Zorana Besaka iz Zadruge za etično financiranje ovog su puta bile dodane još dvije adrese. Službene adrese Dubravke Vlašić Pleše, savjetnice predsjednika vlade Andreja Plenkovića, te Sanje Mišević, državne tajnice u Ministarstvu pravosuđa.



S Plenkovićevom savjetnicom i državnom tajnicom članovi Borg grupe komunicirali su i danima prije, šaljući posljednje verzije Lexa.

No krenimo redom.

Organizirana grupa ljudi koja je privilegiranima omogućila enormnu zaradu





Mailovi koje posjedujemo, a čija je autentičnost neupitna, pokazuju kako su mailove pisaca Lex Agrokora primale i službene osobe u vladi pa je sada vrlo lako odgovoriti na pitanje zašto se Plenković ne želi odreći potpredsjednice Martine Dalić.



Naime, sve ono što je Dalić radila putem svoje privatne pošte (ponekad i službene), znali su ne samo premijer Andrej Plenković koji se redovno sastajao s članovima Grupe Borg nego i njegovi bliski suradnici koje je sam doveo u vladu te ostali službenici kako u vladi, a tako i po ministarstvima. To pokazuje kako su Plenković i Dalić radili uz odobravanje ostatka vlade.



Svima u vladi, a naročito premijeru Plenkoviću, moralo je biti jasno da se Grupa Borg, koja je zadnje verzije Lex Agrokora slala u vladu samo nekoliko sati prije njegovog slanja u sabor, kasnije bogato naplatila radeći u Agrokoru kao savjetnici. Naime, sada je sasvim jasno da se može govoriti o organiziranom djelovanju kako bi se obmanula hrvatska javnost te omogućila enormna zarada privilegiranom krugu ljudi koji je okupila Martina Dalić, Plenkovićeva desna ruka, a omogućio upravo hrvatski premijer Andrej Plenković.

Znao je i Marić



Tko su pisci Lexa znao je i Zdravko Marić, ministar financija. Marić se početku krize i oglašavao na mailovima Borga, doduše rijetko, polemizirajući s autorima Lexa, no vrlo brzo se povukao. To je priznao i sam Marić, no nije rekao da je nastavio primati mailove, kako je vidljivo iz mailova koje posjedujemo.



Posljednji je primio 30. ožujka, svega dan prije izglasavanja Lex Agrokora. I njemu je tako bilo jasno tko je sve radio na Lexu.



Ramljak još u ožujku slao naokolo prijedloge zakona preko Ministarstva pravosuđa



No nije ni tu kraj. Petar Miladin s Pravnog fakulteta, zadužen za stav struke u pogledu Nacrta Lex Agrokora, slao je svoje primjedbe na adrese državne tajnice Mišević i Ante Ramljaka! Zašto Ramljaka? Pa zato što je Miladinu zadnju verziju zakona slao Ramljak, za kojeg se do tada uopće nije znalo da će biti povjerenik.

Ramljak će nakon oštre kritike Miladina vratiti novu, pročišćenu verziju Lexa.

"Poštovani, U prilogu Vam šaljem zadnju verziju Zakona, pročišćenu prema Vašim komentarima od jučer. Molim Vas da još jednom pročitate tekst prije nego što ga uputimo u proceduru izglasavanja na Vladi RH. Zahvaljujem se na Vašem konstruktivnom savjetu u ovako kratkom roku. Lijep pozdrav, Ante Ramljak", stajalo je u mailu. No profesor Miladin ostao je dosljedan svom stavu o štetnosti zakona.

Dalić slala mailove sama sebi

Među posljednjim mailovima prije nego što će biti usvojen Lex vidljiv je dodatak jedne mail adrese i to martina.dalic@vlada.hr. Naime, Dalić se, u ovisnosti o potrebi, nekada služila i svojom službenom mail adresom pa nije rijetkost da je poštu s Hotmaila sebi prosljeđivala na vlada.hr i obratno. Odnosno, slala ju je sama sebi.

Isto tako valja naglasiti kako je Grupa Borg nakon što je Lex usvojen na vladi, a neposredno prije nego što će biti prihvaćen u saboru, za vladu radila i na klasičnom PR-u.

Zbog Indexa morali raditi i na PR-u za vladu



Tako će im Dalić mailom poslati članak s Indexa, odnosno razgovor s Jasnicom Garašić, profesoricom sa zagrebačkog Pravnog fakulteta s naslovom "Ovo je 11 razloga zbog kojih Lex Todorić ne smije proći".





"Dolje u prilogu je tekst koji je izradila Jasnica Garasic. Molim Vas da u duhu našeg posla, svih naših razgovora, razloga zbog kojih sve ovo poduzimamo, upišite svoje komentare i argumente zbog čega profesorica nije u pravu. Ja osobno imam u glavi sto su i kakvi su argumenti, ali ima ovdje i drugih ljudi kojima to treba signalizirati... Unaprijed hvala", napisala je Dalić.



Profesorica Garašić tada je za Index izjavila: ''Prema klasičnom pravilu građanskog i trgovačkog prava dužnik odgovara svojom cjelokupnom imovinom samo svojim vjerovnicima. S druge strane svaki vjerovnik ima se pravo namiriti iz cjelokupne imovine samo svog dužnika, a ne i osobe koja nije njegov dužnik i s kojim se ne nalazi ni u kakvoj pravnoj vezi. Prijedlog Zakona ovdje uvodi pomutnju jer predviđa da vjerovnici vladajućeg društva mogu osporavati tražbine vjerovnika ovisnih ili povezanih društava, premda se s tim vjerovnicima i ovisnim ili povezanim društvima ne nalaze ni u kakvoj pravnoj vezi (čl. 33. st. 1. u vezi s čl. 29. st. 1.). Time se dovodi u pitanje pravna predvidljivost i pravna sigurnost u vjerovničko-dužničkom odnosu u hrvatskom pravnom poretku.''



Bricelj će na to odgovoriti kako je komentar u principu točan, ali nemaju bolje rješenje.



"Komentar je u principu točan, ali nemamo boljih rješenja za ovako kompleksno restrukturiranje, s velikim brojem međusobnih pozajmica, jamstava i poveznica, za koje još ne znamo stvarno stanje. Ovo se veže na komentar broj 9, prema kojem bi ispravno bilo otvoriti posebne predstečajne postupke za svaku ovisnu ili povezanu kompaniju koja zadovoljava uvijete predstečaja, te da ih koordinira koordinator. Smatramo da je to u ovome slučaju neprovedivo", napisao je Bricelj u jednom od komentara.



Tekst se nastavlja ispod oglasa

Šavorić: Plače mi se



No zakon je prošao, a dvojbe su ostale. Sigurno je jedino da su pisci Lexa u svemu ovom dobar posao napravili za sebe. Ili kako je to dobro opisao odvjetnik Šavorić u mailu od 7. travnja:



"Sad sam tek zaplakao, kužim kako veliki posao smo napravili", napisao je Šavorić.

Iako je sada jasno kako Dalić na izradi Lexa sasvim sigurno nije radila sama, ostaje pitanje tko je najzaslužniji za taj zakon. Sudeći prema prepisci, definitivno odvjetničko društvo Šavorići, ali i Ramljak. Uglavnom, i sami Borgovci su se među sobom složili tko je najviše podmetnuo leđa.

Ušli smo u kategoriju Marvelovih junaka

"Dragi svi, u prilogu sugestije i pitanja na draft od noćas (nakon ovog mega pothvata, Boris i Toni i službeno ulaze u kategoriju Marvelovih superjunaka)", stoji u dijelu maila od 29. ožujka koji je Borgovcima poslao Bricelj. .





POGLEDAJTE ŠTO SE DOGAĐALO PROŠLI TJEDAN

Želite li momentalno primiti obavijest o svakom objavljenom članku vezanom uz mailove Martine Dalić oko Agrokora instalirajte Index.me aplikaciju i pretplatite se besplatno na tag: Agrokor



Index.me aplikaciju za android besplatno možete preuzeti na ovom linku, dok iPhone aplikaciju možete preuzeti ovdje.